ועדת הפנים ואיכות הסביבה, כנסת 17, פרוטוקול מספר 430, 2008-08-05 13:05

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום פניית שר הפנים לקיום התייעצות עם ועדת הפנים והגנת הסביבה על דחיית מועד הבחירות בשנתיים במועצה המקומית קציר-חריש והמשך עבודת הוועדה הקרואה.

אופיר פינס-פז: אדוני מנכ"ל משרד הפנים, בבקשה.

אריה בר: לגבי קציר-חריש הסיבות לבקשת שר הפנים רבות, אבל בעיקרן נובעות מן השינוי שמשרד הבינוי והשיכון, מינהל מקרקעי ישראל ומשרד הפנים מתכוונים לעשות ביחד להביא לכך שחריש יהפוך להיות ישוב חרדי.

אריה בר: התהליך התחיל.

אריה בר: הישוב קציר יישאר במתכונתו הקיימת כישוב כפרי.

אריה בר: אנחנו נמצאים היום בשלב קריטי מבחינת ההתארגנות התכנונית ותחילת הדרך.

אריה בר: אין ספק שראש המועצה הממונה והמועצה עצמה הם שיכולים להוביל את התהליך הראשוני עד לכניסת אוכלוסייה חדשה אל תוך חריש ובסופו של דבר ניתוק חריש מקציר, העברת קציר בעתיד למועצה האזורית מנשה והקמת רשות מקומית נבחרת בבחירות בחריש.

אופיר פינס-פז: מר רני פינצי, אתה רוצה להציג לנו עוד נימוקים או עוד פרטים?

רני פינצי: לא.

רני פינצי: שום דבר מיוחד.

אופיר פינס-פז: חברנו השר לשעבר וחבר הכנסת לשעבר נסים דהן, בבקשה.

487: תודה רבה, אדוני היושב-ראש.

487: מעבר להקמת העיר חריש – ובעזרת השם כאשר העיר חריש תקום נצטרך למצוא פתרון מתאים גם לקציר ויכולים להיות מגוון פתרונות: צירוף למועצה האזורית מנשה או הקמת ישוב עצמאי, אבל נדון בזה כאשר יגיע הזמן – הסיבות העיקריות שהביאו את אדוני לחתום בזמנו על פיזור המועצה עדיין שרירות.

487: הגירעונות שאיתם מתמודדת המועצה, ותצטרך להתמודד בשנים הקרובות, נשארו כשהיו.

487: אני רוצה להזכיר שלמרות שהחוק היבש מדבר על שנתיים ולכאורה בקרוב יחלפו שנתיים למינוי המועצה הממונה, עבדכם הנאמן נמצא שם רק כ-8 חודשים.

487: בעבר היה שם פקיד ממשלתי, פקיד משרד הפנים שמונה זמנית כראש המועצה וכל פעם האריכו את המינוי שלו בחודש.

487: כלומר הוא יצא מתוך נקודת הנחה שאו-טו-טו ימנו שם מינוי קבוע יותר ולפיכך הוא רק ייכנס לתוכנית הבראה ויישם אותה.

487: הוא עשה כמיטב יכולתו, אבל תמיד יצא מתוך נקודת הנחה שהוא נמצא שם באופן זמני, עוד חודש ועוד חודש.

אופיר פינס-פז: סליחה שאני מתעקש על הפרטים.

אופיר פינס-פז: אני אומר לכם כבר שלא באתי עם דעה מגובשת מראש להצביע בעד בקשת שר הפנים.

אופיר פינס-פז: אני רוצה להבין מתי שר הפנים החליט למנות ועדה קרואה בקציר-חריש.

משה כחלון: בסוף שנת 2006.

אופיר פינס-פז: ואתה אומר שעד לפני 8 חודשים לא היה יושב-ראש קבוע לוועדה הקרואה?

487: מר גידי פרידמן, קצין מחוז במשרד הפנים קיבל מינוי זמני כיושב-ראש המועצה שהוארך מדי חודש.

רני פינצי: מר גידי פרידמן, שהוא קצין מחוז בחיפה, מונה כיושב-ראש היות וכאשר יש פיזור מועצה צריך מייד לשים מישהו.

אופיר פינס-פז: אתם זוכרים שאתם מדברים עם שר הפנים לשעבר?

אופיר פינס-פז: מה הסיפור הזה?

אופיר פינס-פז: כאשר ממנים ועדה קרואה ממנים לה יושב-ראש, והיושב-ראש הוא לא עובד המשרד שיש לו עוד תפקידים אלא ממונה אדם במשרה מלאה.

אופיר פינס-פז: מה הסיפורים האלה?

אופיר פינס-פז: זה לא בניגוד לחוק, אבל זה בניגוד לכללי המינהל התקין.

אריה בר: עובדה שעשה את זה שר הפנים הקודם.

אופיר פינס-פז: משמע שזה טוב?

אופיר פינס-פז: אפשר לעשות את זה שבוע, או חודש, או 3 חודשים, אבל לא למשך שנתיים.

אריה בר: מינינו יושב ראש מועצה.

אופיר פינס-פז: בזבזתם זמן יקר.

אופיר פינס-פז: זאת דעתי.

487: אדוני היושב-ראש, תרשה לי להסביר לך.

487: בכל זאת, למרות שזאת דעתך, אני בטוח שתשנה אותה אחרי שתשמע את דבריי.

487: מייד לאחר ששר הפנים דאז מר רוני בר-און חתם על פיזור המועצה הוגשה עתירה לבג"ץ.

487: ההדחה הראשונה של המועצה היתה על ידי אדוני היושב-ראש בהיותו שר הפנים.

487: מכיוון שראש המועצה המודח הגיש עתירה לבג"ץ משרד הפנים יצא מתוך הנחה שאין טעם למנות ועדה קרואה קבועה כאשר תוצאות העתירה לבג"ץ לא ידועות.

487: לכן מינו פקיד ממשלתי של משרד הפנים.

אופיר פינס-פז: מר יהודה זימרת, אתה יכול להסביר מה קרה כאן?

יהודה זימרת: מועמדים צריכים להגיע לוועדה לבדיקת כשירויות.

יהודה זימרת: אנחנו ממנים בשלב הביניים פקיד ממשלתי.

אופיר פינס-פז: אני יודע, לחודשיים-שלושה עד שממנים ועדה קרואה.

יהודה זימרת: עד שהגופים והמדיניות אמורים להביא מועמד שיתמנה לראשות הוועדה הקרואה, וזה לוקח זמן.

אופיר פינס-פז: כמה זמן, שנים?

אריה בר: מביאים מועמדים והם לא עומדים בתנאים.

אופיר פינס-פז: עם כל הכבוד, אני לא מבין את חלוקת העבודה הזאת.

אופיר פינס-פז: ממתי יש חלוקת עבודה כזאת, שזה השר וזה הפקידוּת?

אופיר פינס-פז: יש משרד שנקרא משרד הפנים.

יהודה זימרת: מדובר על מועמדים שהשר ממנה.

יהודה זימרת: הם עוברים ועדת כשירויות שבודקת התאמה.

יהודה זימרת: היא לא בודקת כל מכרז.

אופיר פינס-פז: זה ידוע.

אופיר פינס-פז: השאלה מדוע במשך תקופה כה ארוכה לא מונה יושב-ראש קבוע לוועדה הממונה הזאת.

יהודה זימרת: זה שאלה ששר הפנים הקודם יוכל אולי להשיב עליה.

אופיר פינס-פז: אתה לא יודע להשיב עליה?

אופיר פינס-פז: אתה היחיד מהיושבים כאן שהיה שם גם אז.

יהודה זימרת: אין לי תשובה.

יהודה זימרת: אני לא יכול להסביר למה לא מינו מייד יושב-ראש לוועדה הקרואה.

487: אדוני היושב-ראש, זה לא משנה את העובדה שהסיבות שהביאו את שר הפנים להחליט על פיזור המועצה ועל הדחת ראש המועצה עדיין עומדות בתוקף.

אופיר פינס-פז: נכון, זה לא משנה.

אופיר פינס-פז: לכן אמרתי שבוזבז זמן יקר.

487: יכול להיות שבוזבז זמן, אבל זו המציאות נכון לרגע זה שבו אנו דנים, זה המצב.

אריה בר: מאחר והייתי אז מנכ"ל משרד הבינוי והשיכון אני יודע את הבקשה שאנו ביקשנו ממשרד הפנים.

אריה בר: ביקשנו להמתין לדיון על הפיכת חריש לעיר חרדית כי היתה כוונה לעשות שינוי יסודי בעניין הזה.

אופיר פינס-פז: ייתכן שזאת הסיבה לעיכוב.

487: כדי לסבר את האוזן של חברי הוועדה המכובדת, ואני ממש מתנצל אם הדברים שאומר עלולים להשתמע כפוגעים, אני מבקש סליחה ולא מתכוון לפגוע באף אחד.

487: למה אני אומר את ההקדמה הזאת?

487: מכיוון שחלק מהנוכחים כאן הם עובדי המועצה לשעבר, או עובדי המועצה הנוכחיים, או חברי המועצה שפוזרה.

487: אותן נסיבות שגרמו לשר הפנים להחליט על פיזור המועצה עומדות עדיין בתוקף ולראיה המספרים הקשים.

487: המועצה בקציר-חריש נמצאת עדיין בגירעון מצטבר של כ-20 מיליון שקלים, ועוד כ-10 מיליון שקלים בהלוואות בבנקים.

487: למה היה חשוב לי להקדים ולומר שאני נמצא בתפקיד רק 8 חודשים?

487: מכיוון שתוכנית ההבראה שנחתמה עם שר הפנים ומשרד הפנים היתה אמורה להסתיים ביולי 2007, לפני שהגעתי בכלל.

487: אני הגעתי בנובמבר 2007 והיא עדיין לא התחילה, ועדיין יש שם אותן בעיות.

487: מאז כמובן נעשו המון דברים.

487: חלק מהעובדים שהיו צריכים לצאת להפסקת עבודה יצאו להפסקת עבודה.

487: זה יוצר כמובן בעיות במועצה.

487: כאשר מפטרים עובדים צריך למצוא פתרון איך לתת את השירות לאזרחים.

487: הדברים האלה נעשים, ובימים הקרובים עוד ייעשו.

487: יש כבר קבלת החלטות, יש כבר הזמנות, יש פתרונות טכנולוגיים שאנו הולכים ליישם כדי להמשיך לתת את השירות לאזרח כי זה מה שעומד בראש מעיינינו.

487: אני לא אומר שאני חייב לעשות את זה.

487: ועדה ממונה חייבת להיות כי המציאות הוכיחה שפעמיים שהיו שם בחירות הנבחרים המקומיים הובילו את הישוב הזה לקטסטרופה.

487: זה ישוב קטן, שכדי לזכות בבחירות צריך 550 קולות בסך הכול.

487: בשיא של המועצה היו למעלה מ-100 עובדי מועצה בישוב של 3,900 תושבים.

487: למה?

487: פשוט מאוד: אם יש לך 100 עובדי מועצה אוטומטית יש לך 300 קולות.

487: אז למה עליך לשבור את הראש?

אופיר פינס-פז: איך 300?

487: אם יש לך 100 עובדי מועצה וכל עובד כזה מפרנס משפחה, כלומר זה מינימום שני אנשים ובדרך כלל יותר, אז יש לך אוטומטית 300 קולות מתוך 550, כאשר אתה צריך לזכות ב-40%.

487: הדברים האלה השתנו ומשתנים.

487: היום המועצה צומצמה.

487: מספר העובדים המרבי, לאחר שנסיים את שלב צמצום מספר העובדים – אני לא אוהב לקרוא לזה פיטורי עובדים למרות שזה המציאות בשטח, אבל זה צמצום הוצאות המועצה לעובדים – יהיו לא יותר מ-50 עובדים, רובם סייעות בגני הילדים, חלקם הקטן בתחום האחזקה השוטפת של המועצה, ומספר מצומצם מאוד של תפקידי מטה כדי שנוכל לתת את השירות לאזרח.

487: למשל בעבר היה נהוג שלמועצה הזאת צריך דובר שקיבל שכר לא נמוך, או צריך יועץ אסטרטגי שקיבל שכר עוד יותר גבוה, ולראש המועצה היה נהג.

487: במועצה הקיימת עבדך הנאמן קיבל על עצמו להביא להבראתה ולמסור אותה לבא אחריי בבחירות חופשיות ודמוקרטיות, ראשית ללא גירעון ומאוזנת, ושנית כשהיא בנויה על מינהל תקין.

487: עד לפני כשנתיים, למרות רצון של משרדי הממשלה השונים, משרד הבינוי והשיכון ומשרד הפנים, ליישב את חריש ביהודים חרדים, או אפילו בסתם יהודים, הניסיון לא צלח.

487: בתשתיות של העיר חריש הושקעו כ-120 מיליוני שקלים בערכים של אז.

487: התשתיות קיימות והכול שומם.

אופיר פינס-פז: מה קורה שם?

אופיר פינס-פז: אנשים לא רוצים לבוא?

487: בהתחלה היו כל מיני רעיונות איך ליישב את העיר הזאת.

487: חשבו ליישב אותה אולי על-ידי אנשי צבא, ניסיון שלא צלח.

487: חשבו ליישב אותה אולי דרך "חבר", ניסיון שלא צלח.

487: כאשר הגיעו למסקנה שרק הציבור החרדי, שבמילא העיר יועדה לו, יכול ליישב את הישוב הזה התברר שהתוכניות לא מתאימות.

487: בימים אלה משרד הבינוי והשיכון ביחד עם משרד הפנים שוקדים על שינוי התוכניות והתאמתן לציבור החרדי.

487: לצערי אחד הגורמים שמנע את יישוב הישוב הזה על-ידי הציבור החרדי היה ראש המועצה הקודם, שהתנגד נחרצות ליישוב על-ידי תושבים חרדים.

487: נאמר לי במשרד הבינוי והשיכון שהיתה התנגדות נחרצת של ראש המועצה ושל המועצה.

487: את הדברים האלה צריך למנוע בעתיד.

487: הישוב חריש מיועד לציבור החרדי על-פי החלטת הממשלה.

487: צריך שיעמוד שם על-יד ההגה מי שמבין את הצרכים האלה, שיכול ליישם את החלטת הממשלה.

487: אחרי זה אני בטוח שמשרד הפנים ימצא דרך לתת לקציר, שהוא ישוב נפלא ומצוין, להתפתח.

פיצ'י גבריאל דובינר: אני תושב קציר.

פיצ'י גבריאל דובינר: בעבר הייתי יושב-ראש ועד ההורים ויושב-ראש האגודה השיתופית קציר.

פיצ'י גבריאל דובינר: בראש ובראשונה כמה תיקונים, כמה דברים לא כל-כך מדויקים שנאמרו שכדאי להבהיר אותם.

פיצ'י גבריאל דובינר: לגבי השנה שהמועצה התנהלה עם ראש מועצה זמני, באותם ימים חברת הכנסת שלי יחימוביץ כתבה מכתב לשר הפנים ושאלה בין היתר על הוועדה שמתנהלת על-ידי חבר אחד.

פיצ'י גבריאל דובינר: שר הפנים מר מאיר שטרית ענה אז, ב-24 ביולי 2007, כדלקמן: "במהלך השנה האחרונה פרשו 3 מבין חברי הוועדה הממונה" – זאת אומרת שכבר היו, לא היו צריכים לחפש עוד פעם – "וחדלו מלתפקד.

פיצ'י גבריאל דובינר: כיום מתנהלת הוועדה על-ידי יושב-ראש וחבר נוסף".

פיצ'י גבריאל דובינר: אני סבור שבזמנו היתה פגיעה קשה מאוד באזרחים.

פיצ'י גבריאל דובינר: נשלחו אז מכתבים רבים למשרד הפנים שלא קיבלו מענה במשך תקופה ארוכה מאוד.

פיצ'י גבריאל דובינר: אם אני מתחבר לדברים שמכובדי אמרו עכשיו, ללא ספק המצב לא השתנה.

פיצ'י גבריאל דובינר: כבר שנתיים המצב לא השתנה, ולא רק זה אלא הוא הולך ומחריף, גם על-פי דבריו של היושב-ראש הממונה מר נסים דהן בישיבה האחרונה או הלפני האחרונה שבה הגדיר את הבעיות, וגם עכשיו הוא מציג כך את הדברים, ואת זה אני אומר באמת לזכותו של מר דהן.

פיצ'י גבריאל דובינר: הזכירו כאן שבמועצה היו 100 עובדים.

פיצ'י גבריאל דובינר: חשוב לציין שמי שמינה את 100 העובדים היה ועדה ממונה של משרד הפנים לפני שהיו בכלל בחירות, ולא היו 100 עובדים אלא 88.

פיצ'י גבריאל דובינר: אני מבקש להתייחס לנושא שהוא בעיני הכי חשוב כרגע.

פיצ'י גבריאל דובינר: אני לא בא להגן על כך שיהיו בחירות.

פיצ'י גבריאל דובינר: ללא ספק קציר סובלת ממחסור במנהיגות שיכולה להוביל את הישוב קדימה.

פיצ'י גבריאל דובינר: מעבר לכך, אין שום סיכוי לישוב כל-כך קטן שאין בו שום הכנסה משום גורם אחר פרט לארנונה ממגורים.

פיצ'י גבריאל דובינר: כדאי להזכיר לנוכחים שמדובר על ישוב כפרי.

פיצ'י גבריאל דובינר: מספר התושבים בקציר הוא פחות או יותר מספר התושבים ברחוב אחד בנתניה.

פיצ'י גבריאל דובינר: אין אזור תעשייה, אין תיירות.

פיצ'י גבריאל דובינר: הישוב לא יוכל להמשיך להתקיים בצורה כזאת, לא עכשיו ולא בעתיד.

פיצ'י גבריאל דובינר: אני סבור שהאיחוד עם המועצה האזורית מנשה אקוטי.

פיצ'י גבריאל דובינר: העניין הזה צריך להיעשות על-ידי קביעת לוח זמנים מסודר כי התושבים סובלים יום-יום מכל בחינה שרק נסתכל.

אופיר פינס-פז: אין לי ספק.

פיצ'י גבריאל דובינר: שלחתי מכתב למר נסים דהן.

פיצ'י גבריאל דובינר: דרך אגב, אני רוצה להגיד שהדלתות שלו פתוחות תמיד ואפשר תמיד לדבר ולהסביר לו את הבעיות.

פיצ'י גבריאל דובינר: שלחתי לו מכתב לפני 3 חודשים לגבי נחשים שמסתובבים ברחובות.

אופיר פינס-פז: אתה לא מתכוון לבני אדם שהם נחשים ...

פיצ'י גבריאל דובינר: לא, ברוך השם אין דברים כאלה, אין לנו גם ויכוחים פוליטיים, אין "נחשים", כולם בסדר.

פיצ'י גבריאל דובינר: הפוטנציאל האנושי של קציר מכל הבחינות הוא אדיר.

פיצ'י גבריאל דובינר: אבל יש נחשים אמיתיים שמסתובבים ברחובות.

פיצ'י גבריאל דובינר: ענה לי מר נסים דהן, ובצדק, אני מבין אותו: אין לי כסף, כרגע אני לא יכול לטפל, אעשה את המרב כדי לטפל בבעיה.

פיצ'י גבריאל דובינר: אני יודע שהוא רוצה לעשות את המרב, אבל לא יכול כי נשאר בקציר גנן אחד על 100 דונם גינון.

פיצ'י גבריאל דובינר: אני רוצה לא רק שייראה יפה, אבל בעיקר שהצמחייה לא תגיע לגובה כזה ושיסתובבו נחשים ומזיקים.

פיצ'י גבריאל דובינר: אדוני היושב-ראש, דיברת קודם בצדק על החינוך, שהיכן שהרשות המקומית משקיעה יש הצלחות.

פיצ'י גבריאל דובינר: בקציר לא רק שלא משקיעים, אלא סגרו פעוטונים.

אופיר פינס-פז: לאן הילדים הולכים?

פיצ'י גבריאל דובינר: הפריטו את הפעוטונים לחברת המתנ"סים.

פיצ'י גבריאל דובינר: דרך אגב, הבן שלי למד שם בשנה שעברה והיה בסדר.

פיצ'י גבריאל דובינר: התחלנו תהליך של הפרטה ואנחנו יודעים שאי אפשר לעצור אותו.

פיצ'י גבריאל דובינר: זה מראה גם שאין השקעה בחינוך.

פיצ'י גבריאל דובינר: פרט לתנועת הצופים שמי שמשקיע בה זה האגודה השיתופית ולא המועצה אין אצלנו השקעות רציניות בחינוך.

פיצ'י גבריאל דובינר: לדעתי חייבים לקבוע לוח זמנים להעברת הישוב קציר למועצה האזורית מנשה.

משה כחלון: אני תושב הישוב קציר מיום הקמת הגבעה המרכזית.

משה כחלון: למען הגילוי הנאות אני גם עובד במועצה המקומית כ-14 שנים ומכיר את המערכת.

משה כחלון: החטא הקדמון היה בהכרזה על בחירות כלליות לישוב קציר בסוף שנת 1999.

משה כחלון: זאת הטעות הראשונה שנעשתה בתום-לב, כך אני מעריך ובטוח, היות ואחר-כך שתי קדנציות של המועצה שנבחרה היו אסון אמיתי למערכת ואסון לתושבים.

משה כחלון: עד היום אנחנו מלקקים את הפצעים.

משה כחלון: זה היה כרוך לא פעם באי תשלום משכורות לעובדים.

משה כחלון: בשנה שעברה עבדנו חצי שנה בבניין שלא היה בו חשמל בכלל, והיו חובות וסגירת מים וצרות.

משה כחלון: מיום הקמת המועצה הממונה על-ידי משרד הפנים המערכת מתחילה להתייצב.

משה כחלון: זה לוקח זמן היות וכל המערכות בתוך המועצה קרסו.

משה כחלון: עכשיו זה נבנה עקב בצד אגודל בצורה מסודרת ומקצועית.

משה כחלון: אני אישית מציע לוועדה להביא לתשומת לבה, גם כאשר מסתיימת תוכנית הבראה בפועל, והיא מיועדת לשנתיים, ההוכחה האמיתית שהמערכת באמת עברה את התוכנית בהצלחה היא התפקוד שנתיים לאחר מכן בתוך הצמצום.

משה כחלון: אסור ללכת רק באופן פורמלי ולומר שהסתיימה עבודת הוועדה הקרואה אם אחר-כך חוזר כל הבלגן.

משה כחלון: ולראיה, קודם ציינת את מה שקורה בעיריית לוד שנובע מכך ששם זה נעשה מוקדם מדי.

משה כחלון: אני בעד פוליטיקה, אני מאמין שאם יהיו בחירות בקציר אהיה מועמד וייתכן שיש לי סיכוי לא רע בכלל להיבחר, אבל טובת הישוב מצריכה עבודה מקצועית, המשך תוכנית ההבראה והצמצום.

משה כחלון: בוודאי כאשר על הפרק עומדת העיר חריש ויש שם בעזרת-השם הרבה מאוד עבודה.

משה כחלון: מר פיצ'י דובינר דיבר על הכנסות עתידיות לישוב.

משה כחלון: בשנה וחצי האחרונות התחלנו תהליך של הקמת מרכז מסחרי.

משה כחלון: התחלנו להפעיל את מה שכתוב בתב"ע לביצוע באמת – אם זה מרכז מסחרי, אם זה קריית אמנים שכבר פתוחה, אם זה כפר נופש שעומד על הפרק לתכנון בוועדות המחוזיות, אם זה התוכנית לגבעה המזרחית שנמצאת בהפקדה בוועדה המחוזית.

משה כחלון: כל הדברים הללו עומדים להתממש.

משה כחלון: אנחנו מבקשים שיתנו עוד צ'אנס ליישם את תוכנית ההבראה בלי בחירות.

אשר שער: הייתי חבר מועצה בעבר.

אשר שער: יש כמה דברים שלא מוזנים נכון למקבלי ההחלטות, וזה אחת הבעיות שלנו.

אשר שער: לדוגמה מנכ"ל המשרד אמר שהחברה הכלכלית סגורה אך כפי שכתבנו במכתב היא עדיין חיה ונושמת ובועטת, ונערכות שם גם ישיבות ונרשמים פרוטוקולים והכול מתנהל על-פי הכללים.

אשר שער: הדירקטורים שחברים בחברה הכלכלית מספרים לנו מה קורה בה.

אשר שער: ולמרות הכול, עדיין התמונה שמצטיירת במשרד הפנים לא נכונה והם סבורה שהחברה הכלכלית סגורה.

אשר שער: יש רישום פיקטיבי כביכול החברה הכלכלית נסגרה על-ידי מר גידי פרידמן ב-2006, אך עובדתית זה לא נכון.

אשר שער: אני רוצה לייצג כאן לפחות 300 אנשים שחושבים שלאור המצב הקיים חייבים לעשות את הדבר הפשוט – איחוד עם המועצה האזורית מנשה.

אשר שער: במסגרת הזאת איגום משאבים יכול להוביל את הישוב קדימה.

אשר שער: היום כל התשובות שאנחנו מקבלים הן: "זה יהיה" – יהיה מרכז מסחרי, יהיה זה ויהיה זה.

אשר שער: קריית האמנים הולכת ונבנית ועוד מעט תהיה לא רק "פיל לבן" אלא אף פחות מזה כי היא הולכת ונחרבת.

אשר שער: המצב הולך ומחמיר, רמת השירותים הולכת ויורדת.

אשר שער: זה לא בגלל ראש המועצה, שדווקא עשה כמה דברים, וזה לזכותו, יש דברים שהוא בסדר, אבל המצב קשה.

אופיר פינס-פז: אני רוצה לומר את דעתי.

אופיר פינס-פז: קודם כול, ההתנהלות של משרד הפנים כלפי קציר-חריש היא התנהלות גרועה, במיוחד כאשר אני משווה את זה לעזרה הגדולה שירוחם קיבלה והעזרה הלא קטנה שקיבלה אעבלין.

אופיר פינס-פז: העובדה שמר נסים דהן מונה רק לפני 8 חודשים מעידה על כך.

אופיר פינס-פז: בזבזו זמן יקר בהתנהלות מגומגמת, וחבל, כי אולי היום היינו במקום אחר מן הבחינה הזאת.

אופיר פינס-פז: דבר שני, אם הייתי היום שר הפנים הייתי מפרק מייד את החיבור בין חריש וקציר והייתי מאחד את קציר עם המועצה האזורית מנשה, או משהו מעין זה, ואגיד למה.

אופיר פינס-פז: הייתי ממנה את מר נסים דהן כראש ועדת ההקמה של חריש, כמו במודיעין, ומקים ישוב כפי שצריך.

אופיר פינס-פז: השעטנז הזה לא ברור ולא מובן.

אופיר פינס-פז: קציר הוא ישוב חילוני, חריש אמור להיות ישוב חרדי.

אופיר פינס-פז: כדי להפוך את חריש למה שעליו להיות צריך להשקיע הרבה מאוד עבודה, הרבה מאוד מאמץ.

אופיר פינס-פז: לדעתי זה לא הולך ביחד.

אופיר פינס-פז: מה גם שיש אלטרנטיבות.

אופיר פינס-פז: קציר לא רק דורך במקום.

אופיר פינס-פז: גרים שם בני אדם.

אופיר פינס-פז: גם בחריש אני מבין שגרים בני אדם, אבל עליהם אני בכלל מרחם, אני לא יודע מה איתם בכלל, זה מזעזע.

אופיר פינס-פז: לפחות את קציר אפשר להציל, לחבר למועצה האזורית, ולתת למר נסים דהן לעבוד בעניין חריש מן הבוקר ועד הלילה מבלי לדאוג לנחשים או לעקרבים.

אופיר פינס-פז: המועצה האזורית מנשה היא לא נורא חזקה, אבל בכל זאת היא מועצה מבוססת.

אופיר פינס-פז: מה גם שקציר זה ישוב לא כל-כך גדול, זה בסך הכול ישוב קטן באופן יחסי ובוודאי יכול להיות בתוך מועצה אזורית.

אופיר פינס-פז: כך צריך לעשות.

אריה בר: אמרתי שכך אנחנו מתכוונים לעשות.

אופיר פינס-פז: אני מציע לשקול את הדברים הללו.

487: אתחיל דווקא מהסוף, מן הרעיון שכבודו מעלה כאן על החיבור של קציר למועצה האזורית מנשה.

487: לכאורה זה מעשי, אבל אני, בניגוד לכבודו, לא הייתי עושה את זה מהרגע להרגע.

487: הייתי עושה בדיקה מעמיקה.

487: את זה המועצה עשתה כפי שהבטחתי לתושבים.

487: לקחנו על חשבון המועצה אנשי מקצוע מעולים שעושים את העבודה הזאת.

487: הם ביקשו 5 חודשים ללמוד את הנושא וכאשר יגישו לנו מסקנות נביא את המסקנות לידיעת התושבים.

אופיר פינס-פז: עם כל הכבוד, את זה שר הפנים צריך לעשות.

487: שר הפנים שיעשה מה שירצה, אני לא מתערב לו.

487: יש ועדת חקירה במשרד הפנים.

487: היא תעשה את עבודתה.

487: אני מייצג את התושבים.

487: האנשים היקרים שיושבים כאן

487: חתמו על נייר תמיכה באיחוד אך על כל חתימה שלהם יש שתי חתימות של מי שלא רוצים בכך.

פיצ'י גבריאל דובינר: אני מעיד על כך.

487: אם רוצים לשאול את התושבים צריך להביא בפניהם את העובדות.

487: אף אחד לא סיפר לתושבים הללו לפני שחתמו דרך האינטרנט או בדרך אחרת מה הן העובדות: כאשר יהיו חברים במועצה האזורית מנשה מה יהיה מוטל עליהם, האם השירות ישתפר או לא.

487: מישהו צריך להביא בפניהם את העובדות, ואת זה המועצה עושה.

487: היא לקחה אנשי מקצוע, תוציא חוברת יפה על הטיעונים בעד האיחוד עם המועצה האזורית מנשה ונגד האיחוד ותביא את זה בפני התושבים.

487: דיברו כאן על השקעות בחינוך.

487: אינני יודע אם האנשים היקרים שדיברו על השקעות בחינוך יודעים שבמהלך השנה האחרונה בית-הספר בקציר שודרג לאין ערוך.

487: אני לא רוצה לקשור כתרים רק לעצמי, אני קושר אותם לכל תושבי קציר, אבל לפחות גם ראש המועצה מעורב.

487: בית-הספר שודרג לאין ערוך, גם ברמת סביבת בית-הספר וגם ברמת ההישגים, ועל כך קיבלנו מכתבים ממנהלי המחוז, על ההשקעות הגדולות שהמועצה באמצעיה הדלים משקיעה במערכת החינוך.

487: עבדך הנאמן מקים היום בתוך קציר בית-ספר לחינוך מיוחד שייתן מענה קודם כול לתושבי קציר.

487: 50 מילדי קציר לומדים במסגרת החינוך המיוחד ועד כה היו מסיעים אותם לכל קצווי תבל בעלות של 2.5 מיליון שקלים.

487: את זה נוכל לחסוך.

487: דיברו כאן על החברה הכלכלית.

487: נוצר איזה רושם כאילו מרמים, כאילו לא סגרו אותה.

487: ההחלטה המקורית, שעליה חתומה המועצה, שהחברה הכלכלית תסיים את הפרויקט שבו היא עוסקת היום, שהוא רחוב המגל.

487: היא התחילה בו ואי אפשר להפסיק את פיתוח הרחוב באמצע ולהגיד לתושבים שאין מדרכות ואין כבישים.

487: היא חתמה על חוזים ומסיימת את העבודות ברחוב.

487: כאשר תסיים את העבודות ברחוב תהפוך להיות חברת מדף.

487: כל המועצה יודעת את זה, כולל התושבים.

אריה בר: יש לי כמה הערות.

אריה בר: מי שתכנן בזמנו את קציר ואת חריש זה אני כמנכ"ל משרד הבינוי והשיכון ב-1989.

אריה בר: המטרה היתה שקציר לא תישען על תעסוקה מקומית, אלא שתהיה עיר שינה.

אריה בר: חריש היתה אמורה להיות במתכונת של קציר, בבנייה נמוכה ולא רוויה.

אריה בר: משרד הבינוי והשיכון ב-1993-94, לאחר שעזבתי, עשה את הטעות הכי גדולה שיכולה להיות ובנה שם בנייה רוויה.

אריה בר: הבנייה הרוויה לא מתאימה למשוך אוכלוסייה של זוגות צעירים מחדרה והסביבה לגור בחריש.

אריה בר: זה לא התאים, לא היה נכון.

אריה בר: הם עשו טעות קריטית כאשר לא הבינו איך מקימים עיר.

אריה בר: אין ספק שבסופו של דבר קציר צריכה להתחבר למועצה האזורית מנשה.

אריה בר: עליה להיות ישוב בתוך המועצה.

אריה בר: למרות שיש לה עוד שכונה אחת של 300 יחידות דיור אין לה סיכוי להיות עיר.

אריה בר: היא תישאר ישוב כפרי.

אריה בר: זאת המטרה.

אריה בר: היא לא נשענת על תעסוקה מקומית.

אריה בר: אין ספק שהחיבור בין קציר וחריש בסופו של דבר יתפרק.

אריה בר: יחד עם זה, אנו חייבים לראות שהתהליך של פיתוח חריש קורם עור וגידים.

אופיר פינס-פז: למה לכרוך זה בזה?

אריה בר: אם פיתוח חריש ייכשל אין שום היגיון להפריד בין קציר וחריש.

אריה בר: בחריש אנחנו נמצאים בתחילת הדרך.

אופיר פינס-פז: גם אם תעבדו בכל הכוח כדי שזה יצליח ייתכן עדיין שייכשל.

אריה בר: אנו נמצאים היום במעלה הגבעה, מגיעים סמוך לקצה.

אריה בר: להערכתי ייקח לפחות חצי שנה עד שנה עד שכל המערכת הזאת תקרום עור וגידים.

אריה בר: אנחנו פועלים במרץ לעשות את זה, כולל הוצאת המכרזים.

אריה בר: יש לנו סיכומים.

אריה בר: עוד כשהייתי במשרד הבינוי והשיכון התחלתי את כל הסיכומים עם הקבוצות החרדיות על כל החצרות שלהן.

אריה בר: לכן צריך את הזמן הזה.

אריה בר: אם נשתכנע שצריך פחות זמן ושאפשר כבר למנות ועדת חקירה נעשה את זה.

אריה בר: כעיקרון זה מקובל עלינו.

אופיר פינס-פז: אני ממליץ בכל זאת למנות ועדה חקירה לבדיקת העניין.

אופיר פינס-פז: אני מעמיד להצבעה את בקשת שר הפנים.

אופיר פינס-פז: מי בעד לאמץ את בקשת שר הפנים לדחות את הבחירות בשנתיים ולהמשיך בעבודת הוועדה הקרואה בשני הישובים?

אופיר פינס-פז: מי מתנגד להצעת שר הפנים?

אופיר פינס-פז: מי נמנע?

אופיר פינס-פז: הצבעה בעד בקשת שר הפנים לדחיית מועד הבחירות במועצה המקומית קציר-חריש – 3 נגד – אין נמנעים – 1 הבקשה נתקבלה.

אופיר פינס-פז: 3 בעד, אין נגד, אחד נמנע.

אופיר פינס-פז: בקשת שר הפנים זכתה לתמיכת הוועדה.

אופיר פינס-פז: תודה רבה.

אופיר פינס-פז: הישיבה נעולה.